बस की छत पर सवार युवक, हाईटेंशन लाईन से बाल-बाल बचा
भिंड | सुबह के 11 बजे थे, भिंड बस स्टैंड से ग्वालियर जाने वाली एक बस निकली । उसकी छत पर एक युवक साइकिल पकड़े हुए था, उसे पता नहीं था कि सिर के ऊपर मौत निकली हुई है। जब उसे भास्कर टीम ने टोका तब कहीं वह नीचे झुका और हाईटेंशन लाइन से टकराते-टकराते बचा। इस युवक का ध्यान रत्तीभर हाईटेंशन लाइन पर नहीं था। यह नजारा उस समय का है जब सामने से प्रभारी मंत्री उमाशंकर गुप्ता का कारकेड चला आ रहा था। दुर्भाग्य से कहीं वह हाईटेंशन लाइन से टकराता तो पूरी बस में करंट फैलने का खतरा हो जाता।
उसके बाद भी छत पर सवार युवक नीचे नहीं आया और न ही बस के क्लीनर या कंडक्टर ने उसे नीचे उतरने के लिए कहा। मालूम हो कि बस स्टैंड पर जो सिपाही मौजूद रहते हैं, उनका काम ओवरलोडिंग देखना नहीं होता वे तो सिर्फ अपनी जुगाड़ तलाशते फिरते हैं। रहा सवाल परिवहन विभाग का तो इनका अमला सड़कों पर कम ही निकलता है। एसडीएम संतोष तिवारी ने जरूर कहा कि वे ऐसी बस आपरेटर के खिलाफ कार्रवाई करेगें।
hin_Deva hin_Deva hin_Deva